**N Á R O D N Á R A D A  S L O V E N S K E J R E P U B L I K Y**

**IV. volebné obdobie**

**Návrh**

**zákon**

**z.........2007,**

**ktorým sa mení a dopĺňa**

**zákon Slovenskej národnej rady č. 9/1992 Zb. o obchodných a priemyselných komorách v znení neskorších predpisov.**

Národná rada Slovenskej republiky sa uzniesla na tomto zákone:

**Čl. I**

Zákon Slovenskej národnej rady č. 9*/*1992 Zb. o obchodných a priemyselnýchkomorách v znení zákona Národnej rady Slovenskej republiky č. 121/1996 Z. z. a zákona č. 126/1998 Z. z. sa mení a dopĺňa takto:

1. V § 2 odsek 1 znie:

„ (1) Zriaďuje sa Slovenská obchodná a priemyselná komora ako verejnoprávna inštitúcia (ďalej len „ komora“). Komora je právnická osoba so sídlom v Bratislave.“

2. V § 2 odseky 3 a 4 znejú:

“(3) Komora zriaďuje regionálne komory na území vyššieho územného celku Slovenskej republiky, ak o to požiadajú aspoň dve tretiny členov komory z príslušného vyššieho územného celku. Na činnosť regionálnych komôr sa vzťahujú ustanovenia tohto zákona, ak ďalej nie je ustanovené inak.”.

(4) Komora hospodári s finančnými prostriedkami, s vlastným majetkom a s majetkom, ktorý nadobudla svojou činnosťou. Komora môže užívať aj majetok štátu podľa osobitného predpisu.1)”.

 Poznámka pod čiarou k odkazu č. 1 znie:

“ 1) Zákon Národnej rady Slovenskej republiky č. 278*/*1993 Z.z.o správe majetku štátu v znení neskorších predpisov.”.

Doterajší odkaz 1 sa označuje ako odkaz 1a.

3. V § 3 odsek 1 znie:

“(1) Členmi komory sa môžu stať právnické osoby a fyzické osoby zapísané v obchodnom registri, ktoré vykonávajú podnikateľskú činnosť vo všetkých hospodárskych odvetviach.”

4. V § 5 sa odsek 2 dopĺňa písmenami n) až r), ktoré znejú:

„n) spolupracuje s Ministerstvom školstva Slovenskej republiky pri skvalitňovaní prípravy a odborného vzdelávania v stredných odborných školách a učilištiach,

 o) podieľa sa na úpravách učebných plánov a učebných osnov jednotlivých študijných odborov a učebných odborov,

 p) zúčastňuje sa v rámci štátneho odborného dozoru nad praktickým vyučovaním na kontrole podmienok a úrovne praktického vyučovania,

 r) navrhuje členov komory do skúšobných komisií pri záverečných skúškach v stredných odborných školách a učilištiach.“.

5. V § 13 odsek 3 sa slovo „podpredsedu“ nahrádza slovami „člena predstavenstva“.

6. § 16 znie:

„(1) Komora má právo zriadiť rozhodcovský súd ako stály nezávislý orgán pre rozhodovanie sporov o majetkové nároky nezávislými rozhodcami podľa predpisov o rozhodcovskom konaní v tuzemskom obchodnom styku a v medzinárodnom obchodnom styku.

(2) Rozhodcovský súd rieši spory podľa noriem použiteľného hmotného práva a v jeho rámci sa spravuje zmluvou uzavretou medzi stranami s prihliadnutím na obchodné zvyklosti.

(3) Organizačné usporiadanie, právomoc a príslušnosť rozhodcovského súdu a ďalšie náležitosti upravia Pravidlá rozhodcovského súdu.

(4) Pravidlá rozhodcovského súdu schvaľuje zhromaždenie delegátov s prihliadnutím na platnú právnu úpravu rozhodcovského konania v SR4), na zásady Medzinárodnej obchodnej komory, zvyklosti a medzinárodnú prax.“.

Poznámka pod čiarou k odkazu 4 znie:

4) Zákon č. 244/2002 Z. z. o rozhodcovskom konaní v znení zákona č. 521/2005 Z.z.“

7. Za § 17 sa vkladá § 17a, ktorý znie:

„§ 17a

Správca majetku štátu môže so súhlasom Ministerstva financií Slovenskej republiky bezodplatne previesť na komoru správu nehnuteľného majetku Slovenskej republiky, ktorý komora nevyhnutne potrebuje na plnenie úloh podľa zákona.”.

**Čl. II**

Tento zákon nadobúda účinnosť 1. februára 2008.